b'\n_START_ARTICLE_\nSuolusm\xc3\xa4en tiilitehtaan asutus\n_START_PARAGRAPH_\nSuolusm\xc3\xa4en tiilitehtaan asutus (ven. \xd0\xbf\xd0\xbe\xd1\x81\xd1\x91\xd0\xbb\xd0\xbe\xd0\xba \xd0\xa1\xd1\x83\xd0\xbb\xd0\xb0\xd0\xb6\xd0\xb3\xd0\xbe\xcc\x81\xd1\x80\xd1\x81\xd0\xba\xd0\xbe\xd0\xb3\xd0\xbe \xd0\xba\xd0\xb8\xd1\x80\xd0\xbf\xd0\xb8\xcc\x81\xd1\x87\xd0\xbd\xd0\xbe\xd0\xb3\xd0\xbe \xd0\xb7\xd0\xb0\xd0\xb2\xd0\xbe\xcc\x81\xd0\xb4\xd0\xb0, posjolok Sula\xc5\xbegorskogo kirpit\xc5\xa1nogo zavoda) on Petroskoin kaupunkiin kuuluva taajama Karjalan tasavallassa Ven\xc3\xa4j\xc3\xa4ll\xc3\xa4. Se sijaitsee Tomitsyn rautatieaseman l\xc3\xa4nsipuolella kymmenen kilometri\xc3\xa4 kaupungin keskustasta luoteeseen._NEWLINE_Taajama on syntynyt 1930-luvun lopulla rakennetun tiilitehtaan ty\xc3\xb6l\xc3\xa4isasutukseksi. Alkuvaiheessa monet sen asukkaista olivat Inkerinmaalta karkotettuja suomalaisia ja virolaisia. Jatkosodan aikana paikalla sijaitsi suomalaisten perustama sotavankileiri ja sen j\xc3\xa4lkeen neuvostoliittolainen vankileiri. Vuonna 1945 taajama liitettiin Petroskoin kaupungin yhteyteen._NEWLINE_Suolusm\xc3\xa4en tiilitehtaan toiminta lakkasi 1990-luvulla. Nyky\xc3\xa4\xc3\xa4n taajamassa toimii puunjalostuslaitos, rakennustarviketehdas ja autotarvikeyritys. Palveluihin kuuluvat lastentarha, peruskoulu, kulttuuritalo, kirjasto ja poliklinikka.'